**Povzetek revizijskega poročila *Pravilnost dela poslovanja Občine Trebnje***

Računsko sodišče je izvedlo revizijo *pravilnosti poslovanja Občine Trebnje v letu 2014 v delu, ki se nanaša na pripravo proračuna in zaključnega računa proračuna ter izvrševanje proračuna, pridobivanje in razpolaganje z nepremičnim premoženjem, javna naročila pri investicijskih odhodkih, zadolževanje in druga področja poslovanja.*

Cilj revizije je bil izrek mnenja o pravilnosti poslovanja Občine Trebnje v letu 2014 v delu, ki se nanaša na pripravo proračuna in zaključnega računa proračuna ter izvrševanje proračuna, pridobivanje in razpolaganje z nepremičnim premoženjem, javna naročila pri investicijskih odhodkih, zadolževanje in druga področja poslovanja.

Računsko sodišče je o pravilnosti dela poslovanja Občine Trebnje v letu 2014 izreklo *negativno mnenje,* ker občina ni poslovala v skladu s predpisi v naslednjih primerih:

* ni določila obsega izdatkov za posamezno tromesečje ali drugo obdobje, v okviru katerega smejo neposredni uporabniki plačevati obveznosti;
* v kadrovskem načrtu ni prikazala vseh zahtevanih podatkov;
* ni zagotovila notranje revizije poslovanja za leto 2014;
* v načrtu razpolaganja z nepremičnim premoženjem ni prikazala vseh zahtevanih podatkov; postopek razpolaganja z nepremičnim premoženjem je izvedla, preden je bila nepremičnina vključena v načrt razpolaganja z nepremičnim premoženjem občine; v sedmih postopkih razpolaganja z nepremičnim premoženjem ni objavila namere o sklenitvi neposredne pogodbe; v enajstih postopkih prodaj in menjav nepremičnega premoženja in v šestih postopkih nakupa nepremičnega premoženja ni imenovala skrbnika pravnega posla oziroma ga ni določila v pogodbi;
* pri plačilu obveznosti iz proračuna ni upoštevala zakonskih plačilnih rokov;
* pred uvrstitvijo projekta v načrt razvojnih programov ni pripravila investicijske dokumentacije;
* gradbenih del v skupni vrednosti 509.090 evrov ni oddala v skladu s predpisi o javnem naročanju;
* dolgoročno se je zadolžila s sklenitvijo pogodbe o obročnem odplačilu obveznosti v znesku 52.551 evrov, ne da bi upoštevala postopke zadolževanja občin; ni v celoti izvajala nadzora nad zadolževanjem pravnih oseb javnega sektorja na ravni občine; od osmih pravnih oseb javnega sektorja na ravni občine ni pridobila podatkov o stanju zadolženosti na dan 31. 12. 2013;
* ni vzpostavila popoldne evidence za odmero nadomestila za uporabo stavbnih zemljišč; ni pobrala vseh prejemkov iz svoje pristojnosti; pri odmeri nadomestila za uporabo stavbnih zemljišč je upoštevala 30 odstotkov površine nezazidanih stavbnih zemljišč, kar je v skladu z Odlokom o nadomestilu za uporabo stavbnega zemljišča v Občini Trebnje, vendar pa v neskladju z Zakonom o stavbnih zemljiščih; v dveh primerih pri določitvi oprostitve plačila nadomestila za uporabo stavbnih zemljišč ni upoštevala zakonsko določenih pogojev;
* v enem postopku zaposlitve župan ni izdal soglasja za zaposlitev, v šestih postopkih zaposlitve pa občina ni pripravila zahteve za izdajo soglasja, ki bi vsebovala vse podatke, ki jih določa Zakon za uravnoteženje javnih financ; v petih primerih sklenitve pogodbe o zaposlitvi ni izkazala, da so bili izpolnjeni pogoji za zaposlitev za določen čas;
* v enem postopku dodelitve tekočih transferov nepridobitnim organizacijam in ustanovam v objavi javnega razpisa ni navedla vseh obveznih sestavin; v šestih postopkih dodelitve tekočih transferov razpisna dokumentacija ni vsebovala vseh obveznih sestavin; v postopku dodelitve tekočih transferov na področju športa dela sredstev v skupnem znesku 5.704 evre ni razdelila na podlagi pogojev in meril, določenih v javnem razpisu in razpisni dokumentaciji; v štirih postopkih dodelitve tekočih transferov nepridobitnim organizacijam in ustanovam ni imenovala komisije za vodenje postopka;
* v postopku dodelitve tekočih transferov nepridobitnim organizacijam in ustanovam na področju kulture dela sredstev za sofinanciranje kulturnih programov in kulturnih projektov v skupnem znesku 5.523 evrov ni razdelila na podlagi pogojev in meril, določenih v javnem razpisu; izvajalcu kulturnega programa je dodelila sredstva v znesku 4.000 evrov, ne da bi prej izvedla postopek javnega razpisa oziroma poziva.

Računsko sodišče je Občini Trebnje podalo *priporočila* za izboljšanje poslovanja.

Ljubljana, 29. decembra 2016